## La Filmoteca Valenciana presenta ‘El buscavidas’ de Robert Rossen

*** La projecció s’emmarca en el cicle trimestral ‘La lletra en la imatge’, organitzat per l’IVC i la Biblioteca Pública de València
* El cicle analitza les relacions entre cine i literatura a través de grans clàssics del cine que són adaptacions d’obres literàries**

La Filmoteca Valenciana projecta el dimecres 26 de novembre, a les 20:00 hores, *El buscavidas* (1961), de Robert Rossen, dins del cicle trimestral ‘La lletra en la imatge’, organitzat per l’Institut Valencià de Cultura, en col·laboració amb la Biblioteca Pública de València. La pel·lícula es podrà tornar a vore el dissabte 29 de novembre, a les 18:00 hores.

En la sessió del dimecres 26 de novembre, *El buscavidas* serà presentada al públic de la sala Berlanga pel cap de Programació de La Filmoteca Valenciana, José Antonio Hurtado, que abordarà els vincles entre la pel·lícula de Rossen i la novel·la homònima de Walter Tevis, considerat un els grans escriptors estatunidencs de la segona mitat del segle XX, autor també de dos obres que han sigut portades amb èxit al cine i la televisió: *El color del dinero* (1984) i *Gambito de dama* (1983).

Si *Gambito de dama* se centra en les competicions d’escacs, tant *El buscavidas* com *El color del dinero*, la seua continuació 25 anys després, són una aproximació al món del joc del billar.

Protagonitzada per Paul Newman, Jackie Gleason, Piper Laurie i George C. Scott, la pel·lícula narra la història d’Eddie Felson, un jove arrogant i amoral que freqüenta amb èxit les sales de billar. Decidit a ser proclamat el millor, busca el ‘Gordo de Minnesota’, un llegendari campió de billar. Quan aconseguix enfrontar-se amb ell, la seua falta de seguretat el fa fracassar. L’amor d’una solitària dona podria ajudar-lo a abandonar eixa classe de vida, però Eddie no descansarà fins a véncer el campió sense importar-li el preu que haja de pagar per això.

*El buscavidas* és una de les pel·lícules més destacades de Robert Rossen, amb Paul Newman com a principal protagonista. Esta obra tardana en la seua filmografia, que se situa de manera decisiva en la transició del cine clàssic nord-americà a una incipient modernitat, és una amarga i crítica dissecció del somni americà i de la figura del perdedor. La pel·lícula va obtindre l’Óscar a la millor fotografia en blanc i negre i a la millor direcció artística.

**La lletra en la imatge**

‘La lletra en la imatge’ és un projecte de col·laboració de La Filmoteca Valenciana amb la Biblioteca Pública de València que es desenrotlla des de 2011. Amb una periodicitat trimestral, La Filmoteca Valenciana programa l’adaptació cinematogràfica d’una obra literària analitzada en els tallers de lectura oberts al públic i organitzats per l’Associació d’Amics de la Biblioteca.

José Antonio Hurtado, cap de Programació de La Filmoteca Valenciana, presenta la projecció en la sala Berlanga de la Filmoteca i impartix posteriorment una conferència sobre les relacions entre l’obra literària i la pel·lícula en la seu de la Biblioteca Pública de València. La seua conferència sobre les relacions entre la novel·la de Tevis i l’adaptació cinematogràfica de Robert Rossen se celebrarà el dimarts 9 de desembre, a les 18:00 hores, en la Biblioteca Pública de València.

Fecha: 25/11/2025